আজকের মুসলিমদের বড় ব্যর্থতাটি স্রেফ স্বৈরাচারি দুর্বৃত্তদের অধিকৃতি নয়। বর্ণ, ভাষা ও ভূগোল-ভিত্তক বিভক্তিও নয়। বরং সে ব্যর্থতাটি ধরা পড়ে অশিক্ষা, কুশিক্ষা, স্বার্থপরতা, দুর্বৃত্তি, আত্মঘাতি যুদ্ধ, সন্ত্রাস, হত্যা, অশ্লীলতা ও ব্যাভিচারের সয়লাবে। ব্যর্থতাটি এখানে শুধু ব্যর্থতা থেকে বাঁচাতে নয়, ব্যর্থতার কারণগুলি বুঝতেও। এরূপ বুদ্ধিবৃত্তিক ব্যর্থতার কারণে কোরআন না বুঝে ও তা থেকে শিক্ষা না নিয়েও তারা মুসলিম রূপে বাঁচার স্বপ্ন দেখে। সেটি যে সম্পূর্ণ অবাস্তব ও অসম্ভব -সেটি বুঝার সামর্থ্যও তাদের নাই। ঈমানবিনাশী এরূপ অজ্ঞতার নির্মূল এজন্যই ইসলামের মূল মিশন। এ কাজটি অসম্পূর্ণ রেখে ব্যক্তি, সমাজ ও রাষ্ট্রে কি কোন বিপ্লব আনা যায়? ফরজ ইবাদত তাই শুধু নামায-রোযা, হজ-যাকাত বা দান-খয়রাত নয়, বরং প্রথম ফরজটি হলো শিক্ষালাভ। সেটি কোরআনের জ্ঞানের। অন্য ফরজগুলো সুষ্ঠ ভাবে পালিত হওয়ার জন্যও এ ফরজটি বরং প্রথমে পালিত হওয়াটি অপরিহার্য। মহান আল্লাহর দরবারেও সর্বশ্রেষ্ঠ নেক কর্মটি তাই শিক্ষালাভ ও শিক্ষাদান। পানাহার পশুর জীবনেও আছে। পশু থেকে মানুষ শ্রেষ্ঠতর হয় তো শিক্ষার গুণে। মানুষে মানুষে ও নানা রাষ্ট্রের মাঝে গুণগত যে বিশাল তারতম্য সেটিও তো শিক্ষা ভেদে।